Matriekuitslae met gemengde gevoelens ontvangArgieffoto Minister Angie Motshekga het Woensdagaand aangekondig die slaagsyfer vir 2016 is 72,5%, vergeleke met 2015 se 70,7%. Indien sogenaamde ‘bevorderde leerders’, diegene wat gr. 11 twee keer gedruip het en na gr. 12 bevorder is, nie bygereken word nie, is die slaagsyfer 76,2%. Volgens Motshekga het meer as 820 000 leerders vir die eksamen geregistreer, waaronder meer as 670 000 voltydse kandidate. Dit is die meeste matrikulante wat sedert 1994 vir die eksamen ingeskryf het. Altesaam 158 160 onderskeidings is behaal. Matrieks kan van Donderdagoggend 06:00 af hul uitslae aanlyn, in koerante of by skole kry. Die uitslae sal hier op Maroela Media beskikbaar wees. Die ANC het in reaksie op die uitslae gesê die toename in die aantal swart leerders, wat wiskunde en wetenskap geslaag het, is tekenend van die toename in gehalte-onderwys. Die DA het gesê dit is tragies dat ŉ kind se akademiese sukses steeds bepaal word deur die provinsie waarin hulle bly en die skool wat hulle bywoon. Dit was met verwysing na die “slegte prestasies” in die drie groot provinsies, naamlik die Oos-Kaap, Limpopo en KwaZulu-Natal. AfriForum het intussen gesê hy neem met groot kommer kennis van die totale amptelike slaagsyfer. “Indien gekyk word na die aantal leerders wat in 2005 die eerste keer in graad een was en hul matriekjaar in 2016 suksesvol voltooi het, is die werklike slaagsyfer minder as 50%,” het Alana Bailey, adjunk uitvoerende hoof van AfriForum, gesê. Bailey beklemtoon verstellings van standaarde en punte, ter wille van ’n hoër slaagsyfer, bewys die Suid-Afrikaanse jeug geen guns nie. “Aangepaste punte is ’n kitsoplossing wat jongmense dalk help om nou deur te kom, maar hulle in die toekoms gaan pootjie weens ’n gebrek aan insig en kennis van vakke wat só geslaag is,” het sy verklaar.